Predkladacia správa

Ministerstvo spravodlivosti Slovenskej republiky predkladá do legislatívneho procesu návrh opatrení na  zefektívnenie  zverejňovania údajov v Obchodnom vestníku. Uvedený materiál sa predkladá ako iniciatívny návrh za účelom odstránenia nedostatkov zistených v súvislosti s publikáciou údajov v Obchodnom vestníku.

Obchodný vestník začal vychádzať v roku 1993. Zverejňovanie a uverejňovanie údajov, oznámení a rozhodnutí (ďalej len „zverejňovanie údajov“) v tomto periodiku vtedy určoval Obchodný zákonník a zákon o konkurze a vyrovnaní. Obchodný vestník vychádzal ako dvojtýždenník na 60 - 80 stranách. Nárast celospoločenských požiadaviek si po čase vyžiadal, aby Obchodný vestník zmenil periodicitu z dvojtýždennej na týždenné vydávanie, pričom sa počet údajov a textových strán v tomto periodiku niekoľkokrát znásobil. 

Počnúc od 1. novembra 2003 začal Obchodný vestník vychádzať ako denník. Dosiahla sa tým požadovaná rýchlosť zverejňovania údajov z registrových súdov, ako aj požadovaná aktuálnosť zverejnených údajov v zmysle ustanovení tzv. euronovely Obchodného zákonníka (zákon č. 500/2001 Z.z., ktorým sa mení a dopĺňa Obchodný zákonník v znení neskorších predpisov) a odporúčania tzv. publikačnej smernice (Prvá obchodná smernicu Rady 68/151/EHS z 9. marca 1968), aby zapísané údaje boli účinné voči tretím osobám odo dňa ich zverejnenia, ako aj v zmysle ustanovení zákona č. 530/2003 Z.z. o obchodnom registri a o zmene a doplnení niektorých zákonov a nariadenia vlády Slovenskej republiky č. 42/2004 Z.z. o Obchodnom vestníku. Verejnosť má možnosť bezplatne získať údaje zverejnené v Obchodnom vestníku (ročník 2003 a 2004) na internetovej stránke Ministerstva spravodlivosti SR - www.justice.gov.sk.

	V súčasnosti zverejňovanie údajov v Obchodnom vestníku určuje 32 právnych predpisov. Zákonodarca pri prijímaní týchto právnych predpisov mal na mysli aj ich efektívnosť, ktorej významnou súčasťou je ich zmysluplnosť. Základom zmysluplnosti zverejňovania údajov v Obchodnom vestníku je ich inštitucionalizácia, t. j. hodnovernosť zverejnenej informácie garantovaná štátom a v prípade riadneho nesplnenia povinnosti zverejňovať údaje, vynutiteľnosť tejto povinnosti. Práve vynutiteľnosť povinnosti zverejňovania údajov v Obchodnom vestníku sa ukazuje  v praxi ako nedostatočná.

	Subjekty, ktorým právne predpisy ukladajú povinnosť zverejňovať údaje, túto povinnosť niekedy nesplnia vôbec, alebo zverejnia údaje neúplné, nepravdivé alebo nesprávne, resp. informácie zverejnené v Obchodnom vestníku ďalej neaktualizujú. Dôsledkom je, že údaje zverejnené v Obchodnom vestníku nepôsobia vierohodne v štruktúre podnikateľského prostredia a často na tieto nedostatky poukazujú domáci i zahraniční podnikatelia.

V záujme riešenia tejto situácie predkladáme materiál, ktorý obsahuje návrh opatrení na zefektívnenie zverejňovania údajov v Obchodnom vestníku. Ide predovšetkým o legislatívne opatrenia, spočívajúce v zmene a doplnení právnych predpisov, ktoré ukladajú povinnosť zverejňovania údajov v Obchodnom vestníku. Predkladaný materiál je rozdelený na dve časti podľa povinného subjektu. Obe časti obsahujú predovšetkým tie právne predpisy, pri ktorých boli zaznamenané určité nedostatky pri plnení povinnosti zverejňovania údajov v Obchodnom vestníku a pri ktorých sa navrhujú opatrenia za účelom odstránenia týchto nedostatkov a   zefektívnenia zverejňovania údajov. 
			
V prvej časti sú uvedené tie právne predpisy, ktoré ukladajú povinnosť zverejňovať údaje v Obchodnom vestníku fyzických osobám a právnickým osobám, zväčša podnikateľom. V tých prípadoch, kde pôsobia ako motivačný faktor na zverejnenie údajov v Obchodnom vestníku právne skutočnosti, ktoré nastanú v prepojení na deň zverejnenia údajov v Obchodnom vestníku, sa nenavrhujú žiadne opatrenia na zabezpečenie riadneho plnenia povinnosti zverejňovať zákonom stanovené údaje v Obchodnom vestníku. V ostatných prípadoch sa navrhuje zavedenie sankcií, resp. prenesenie povinnosti zverejňovať údaje v Obchodnom vestníku na iné subjekty, čo si vyžiada novelizovanie príslušnej právnej úpravy.
	
V druhej časti sú zaradené tie právne predpisy, ktoré stanovujú povinnosť štátnych orgánov, ako aj osôb, na ktoré bol zákonom prenesený výkon štátnej moci,  zverejňovať údaje v Obchodnom vestníku a pri ktorých sa navrhujú opatrenia na zefektívnenie zverejňovania údajov. 

Materiál nemá finančný, ekonomický a enviromentálny vplyv, ani vplyv na zamestnanosť a podnikateľské prostredie. Z týchto dôvodov sa vyhodnotenie vplyvov nepredkladá.